1Are xic'aw i uxlambal 'ij, i ati Mariy Magdaléna, cu' i ati Mariy chi u chuch i ma Jacóbo, xak i ati Salome, xqui lo' i cunbal muy, quiqui cojbej che i u ch'acul i Jesus. 2Re u sakirbal domíngo, are xel li 'ij, xe upon pa muktal wi i Jesus. 3I ixokib que tijin chu bixquil chiquiwach: —¿Pachin nawi coj u to chi relsaxic i abaj chu chi' i jul-le? —que cha. 4Xui-ri, are xqui takej, xquil i nim laj abaj chi cojtal can chu chi' i jul, n-ta chic chila pu q'uijibal. 5Te'uri xe oc pa jul y xquil jun achi, c'a ala, cul pa qui wikabim; i u 'u' naj rakan, lic sak. Ique lic xqui xij quib. 6—Mi xij iwib —xu bij chique—. Yix quix tijin chu tzucuxic i Jesus aj Nazaret chi xrip chuwach cruz. Ire n-ta chic chi, walijnak chubic; chiwilape pa yatal wi canok. 7Ji bij chique u tijoxelab, y xak che i ma Pédro, chi i Jesus ya ca 'e pa Galiléa. "Ire ca 'e pa Galiléa nabe chiwach yix", chix chok chique. "Chila quiwil wi pacha u bim can chiwe", chi bij chique —xu bij. 8Are 'uri i ixokib pa'anem xe 'el ru' i jul; lic que barbatic rumal i qui xibriquil. Lic n-ta jun tzij xqui bij chirij, man lic qui xim quib. 9I Jesus, are xwalij chiquixol i camnak, are u sakirbal re i domíngo. Nabe xu c'ut rib che i ati Mariy Magdaléna, chi Jesus resam wukub mal laj tak tew che, o'onom lok. 10Te'uri i ixok xa 'e chu bixquil chique i je terejnak chirij i Jesus. Are xupon cu', xe u riko lic que bisonic, xak que o'ic. 11Are xqui ta chi c'aslic, xak 'iltal u wach rumal i ixok-le, n-xqui coj taj. 12Te'uri i Jesus, jun wi tan chic u c'utic rib xo'on chique i queb chi je cachi'il ique. Xu c'ut rib chique i queb-le are que tijin chi be 'enam-que pa jyub. 13Ique xe tzalij chic; xe 'e chu bixquil chique i cachi'il, xui-ri xak chique i queb-le, i juban n-xqui coj taj, wach i xqui bij. 14Te'uri i Jesus xu c'ut rib chique i je julajuj u tijoxelab are que tijin chi wa'im. Xe u yaj jubi' man n-tu cubibal qui c'ux che we ca walij na; xak co qui jolom, man n-xqui coj taj wach i xbix chique cumal i xe 'ilaw u wach, are walijnak chic. 15Xak xu bij chique: —Jix, ji paxsaj u tzijol ronojel u wach i jyub ta'aj wach i 'elbal chi sak; ji bij chique conojel. 16Pachin ca cojow i tzij, xak xkajsax ni ya puwi, quel na 'uri chupam u mac. Xui-ri, pachin i n-cu coj ta i tzij, ca 'e na 'uri pa 'a'. 17Ique chi quiqui coj na, 'o ni 'alijinsabal re u cho'ab i Dios cu': ique que quesaj ni itzel tew ru' u cuxtaxic in bi yin, xak quiqui rik juban ch'awbal c'ac'; 18xak we quiqui chap jun cumatz, o we quiqui tu' jun venen, n-ta co'on chique; xak quiqui ya na qui 'ab piquiwi iwabib, y que utziric —xu bij i Jesus chique. 19I Kajwal Jesus, are xutzin che u tzij cu', xc'am bi chicaj, y xcubi pu wikabim i Dios. 20I u tijoxelab xe 'e chu bixquil u tzij i Dios pa ronojel tak tinimit. I Kajwal xe u to chu bixquil, xak xu 'an tak i milágro chiquiwach i que tawic, 'alijinsabal-re chique chi katzij i qui tzij. Amen (katzij).
SAN MARCOS 16